**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 18.08.2018, ora 08.00 – 19.08.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 19.08.2018, ora 7.00**

**RÂURI**

**Debitele au fost în creștere** ca urmare a precipitațiilor căzute în interval şi propagării pe râurile din bazinele hidrografice: Someș Suceava, Moldovița, Rm. Sărat, Trotuș, Buzău, cursurile superioare ale Ialomiţei, Prahovei, Bistriței, Prutului, Oltului şi unii afluenţi ai săi din bazinul superior şi mijlociu (Baraolt, Cormoş, Vârghiş, Lotru), cursurile mijlocii şi inferioare ale Timișului și Siretului, cursul superior și inferior al Mureșului.

Pe râurile din bazinele: Iza, Tur, Vișeru, Crişul Negru, Crişul Alb, Crișul Repede, Barcău, Someșul Mare, Arieș Târnava Mare și Târnava Mică, cursul mijlociu al Mureșului şi cursul inferior al Prutului, debitele au fost în scădere, iar pe celelalte râuri, relativ staționare.

***Scurgeri importante pe versanţi, torenţi, pâraie, viituri rapide cu efecte de inundaţii locale şi creşteri rapide de niveluri şi debite s-au produs pe unele râuri din estul, sud-estul şi centrul ţării.***

Debitele se situează la valori peste mediile multianuale lunare pe râurile din bazinele hidrografice: Suceava, Moldova, Bistriţa, Crișul Alb, Vedea şi Prahova şi pe unele râuri din Dobrogea, pe cursurile superioare ale Trotuşului şi Putnei, pe cursurile mijloci şi inferioare al Mureșului și Siretului şi pe cursul Prutului pe cursul Jiului şi pe afluentul său, Gilort, pe afluenţii Oltului mijlociu şi inferior. Pe celelalte râuri debitele au valori cuprinse între 40-80% din normalele lunare, mai mici în bazinul Bârlad (10-30%).

În interval au emise zece **ATENŢIONĂRI HIDROLOGICE** pentru fenomene hidrologice imediate.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în creștere** ca urmare a precipitațiilor prognozate și propagării pe pe cursurile superioare ale Mureşului, Timișului, Jiului, Argeșului, Dâmboviței, Prutului, cursurile mijlocii şi inferioare ale Oltului, Ialomița, Siretului, Buzăului, Trotușului şi cursurile inferioare ale: Mureșului, Timișului, Sucevei, Moldovei şi Bistriţei.

Debitele vor fi în scădere pe cursul inferior la Prutului și relativ staționare pe celalte râuri.

         Sunt posibile scurgeri importante pe versanți, torenți, pâraie și creșteri rapide de debite și niveluri cu posibile efecte de inundații locale pe unele râuri din zonele de munte din sudul, sud-vestul şi centrul țării.

**DUNĂRE**

**Debitul la intrarea în ţară** (secţiunea Baziaş) în intervalul 18-19.08.2018 **a fost în scădere, având valoarea de 2500 m3/s**, sub media multianuală a lunii **august (4300 m3/s).**

În aval de Porţile de Fier debitele au fost în scădere cu excepția sectorului Bechet – Corabia unde vor fi relativ staționare.

**Debitul la intrarea în ţară** (secţiunea Baziaş) **va fi** în **scădere (2400 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 18.08.2018, ora 08.00 –19.08.2018, ora 06.00**

**În ţară,** vremea s-a menținut călduroasă în majoritatea zonelor, dar în special în sud și sud-est, unde la amiază a fost local caniculară și disconfortul termic a fost ridicat. Cerul a fost variabil, cu înnorări temporar accentuate în a doua parte a zilei, când s-au semnalat averse, descărcări electrice și intensificări de scurtă durată ale vântului local la munte, în Muntenia, Transilvania și Moldova și izolat în Dobrogea și Oltenia. Ploile au avut și caracter torențial, în intervale scurte de timp înregistrându-se cantități de apă ce au depășit punctiform 30....40 l/mp (până la 69 l/mp la s.h. Fălciu, în județul Vaslui). În județele Suceava, Neamț, Vrancea, Buzău, Dâmbovița și Brașov s-au consemnat căderi de grindină, iar pe raza localității Râmnicu Sărat intensificările vântului au luat trecător aspect de vijelie. Temperaturile maxime s-au încadrat între 27 de grade la Joseni și 36 de grade la Brăila, Galați, Hârșova și Băile Herculane, iar la ora 06.00 se înregistrau valori termice cuprinse între 9 grade la Miercurea Ciuc și 26 de grade la Constanța-Dig.

***Indicele de confort termic temperatură-umezeală (ITU)*** *a atins și depășit ușor pragul critic de 80 de unități al disconfortului termic pe arii extinse în Muntenia, local în Dobrogea, Oltenia, sudul și centrul Moldovei și izolat în Banat și sudul Crișanei.*

**Observație:** Începând de ieri de la ora 06.00 au fost în vigoare 47 de mesaje privind fenomene meteorologice periculoase imediate dintre care:

- 6 avertizări cod portocaliu emise după cum urmează: 3 averitizări emise de SRPV Bacău, 2 de CNPM București pentru Muntenia și 1 de SRPV Cluj-Napoca;
- 41 atenționări cod galben emise după cum urmează: 11 emise de SRPV Bacău, 10 emise de CNPM București pentru Muntenia, 9 emise de SRPV SIBIU, 4 emise de SRPV  Timișoara, câte 3 emise de SRPV Cluj și SPRV Craiova și 1 de către SRPV Constanța*.*

**La Bucureşti,** vremea s-a menținut călduroasă, caniculară chiar în orele amiezii, când disconfortul termic a fost ridicat. Temperatura maximă a fost de 34 de grade la Afumați și 35 de grade la Filaret și Băneasa, iar *indicele temperatură-umezeală (ITU) a depășit ușor pragul critic de 80 de unități.* Cerul a fost variabil, cu înnorări mai accentuate după-amiaza și seara, când în unele cartiere au fost averse slabe și descărcări electrice. Vântul a suflat slab și moderat. Valorile termice la ora 06.00 au fost de 18 grade la Afumați, 19 grade la  Băneasa și 20 de grade la Filaret.

**3. Prognoza meteorologică în intervalul 19.08.2018, ora 08.00 –20.08.2018, ora 08.00**

**În ţară,** vremea se va menține călduroasă în special în jumătatea de sud a țării, unde *indicele temperatură-umezeală (ITU) va atinge și va depăși ușor pragul critic de 80 de unități.* Îndeosebi după-amiaza și noaptea, vor fi înnorări temporar accentuate, averse, descărcări electrice, intensificări de scurtă durată ale vântului ce vor lua aspect de vijelie, pe arii relativ extinse la munte și local în regiunile sudice, estice și centrale. Izolat se va semnala grindină. Ploile vor avea și caracter torențial, iar în intervale scurte de timp se vor înregistra cantități de apă ce vor depăși local 20 l/mp și punctiform 30...40 l/mp. În restul teritoriului astfel de fenomene vor fi posibile doar izolat. Temperaturile maxime se vor încadra în general între 27 și 34 de grade, iar cele minime între 12 și 23 de grade.

**La Bucureşti,** vremea va fi călduroasă, dar ușor instabilă. Cerul va fi variabil, însă după-amiaza și la începutul nopții va crește probabilitatea pentru înnorări accentuate, averse, descărcări electrice și intensificări de scurtă durată ale vântului. Temperatura maximă va fi de 33...34 de grade, iar cea minimă de 18...20 de grade. *Indicele temperatură-umezeală (ITU) va atinge și depăși ușor pragul critic de 80 de unități*.

***I. CALITATEA APELOR***

**1.1. Pe fluviul Dunărea**

Nu au fost semnalate evenimente deosebite.

**1.2. Pe râurile interioare**

**ABA Jiu Craiova, GNM CJ Dolj şi APM Dolj** revin cu informaţii referitoare la incidentul din 12.08.2018, ora 10.00, prin care un tren transport marfă a deraiat pe linia C.F., magistrala Bucureşti - Craiova, în zona podului C.F. din localitatea Carcea, jud.Dolj, pe sensul de deplasare spre Craiova – vagoane din care se scurgea biodiesel:

-9 salariaţi A.B.A. Jiu sub conducerea Directorului S.G.A. Dolj, un şef de Formaţie şi 8 agenţi hidrotehnici, au acţionat în ultimele 24 de ore continuând evacuarea apei clare, curate, prin pompare, din groapa săpată, impermeabilizată cu geotextil, la punctul de la Preajba şi dirijarea acesteia în aval;

-în ultimele 24 de ore s-a administrat material absorbant pe sectorul situat între podul de cale ferată de la Carcea până la barajul de la Preajba, pentru neutralizarea biodieselului care se mai strânsese în ochiurile de apă;

-A.B.A. Jiu acţionează cu un buldoexcavator, un autocamion, o autoultilitară şi un autoturism de teren;

-GFR a sistat, încărcarea în cisternele vidanje care extrăgeau biodieselul amestecat cu apă din groapa săpată aval de podul CF de la Carcea şi amonte de barajul de la Preajba;

-Ieri firma de depoluare de la Cluj, angajată de GFR, a început acţiunea de administrare prin pompare a unei soluţii de neutralizare a biodieselului rămas pe canalul format de izvorul "Cişmeaua" începând din amonte de podul CF de la Carcea spre Preajba.

- GRF, prin firma de depoluare de la Cluj, va continua acţiunea de depoluare amonte de barajul de la Preajba.

Se acţionează în continuare, monitorizându-se tot sectorul cuprins între aval pod CF Carcea şi amonte Preajba.

GNM CJ Dolj a sancţionat contravenţional SC Grup Feroviar SA cu amendă în valoare de 100.000 lei, conform art. 96, alin. 3, pct. 1 din OUG nr. 195/2005 republicată, privind protecţia mediului, pentru nerespectarea art. 94, alin. 1, lit. b din OUG 195/2005 republicată.

Se va reveni cu informaţii suplimentare.

**1.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

**1. În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 13.08.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM CJ Arad** revine cu informaţii referitoare la producerea unui incendiu, din cauze necunoscute, la depozitul de deşeuri nepericuloase (menajere) din municipiul Arad, jud Arad, şoseaua de centură nord, operat de FCC ENVIRONMENT ROMANIA SRL, în data de 17.08.2018, ora 04.30.

La ora 14.00 incendiul a fost stins, iar zona va fi acoperită în totalitate cu pământ (900 tone).

Suprafaţa afectată de incendiu a fost de aproximativ 2500 mp, în zona de depozitare a sectorului 11 a depozitului. Au ars deşeuri din material plastic, deşeuri din hârtie carton, alte deşeuri inflamabile nepericuloase. Factori de mediu afectaţi: aer- fum negru innecăcios vizibil de la peste 20 km distanţă, direcţia curenţilor de aer fiind pe direcţia E-V, unde nu sunt zone populate. Se intervine de către ISUJ Arad cu 2 autospeciale şi cu 4 autocamioane pentru acoperire cu pământ. S-au degajat aburi pe 200mp, datorită contactului deşeurilor fierbinţi cu apa utilizată. Incendiul a fost anunţat de ISUJ Arad.

GNM CJ Arad a aplicat societăţii o sancţiune contravenţională de 50.000 lei pentru nerespectarea legii nr. 278/2013, art. 8, alin. 1.

**2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 17.08.2018 - 18.08.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE ȘI RESURSE UMANE